Es presenta el Calendari Esportiu i les principals novetats de la Campanya d’Esport Popular 2017\nAquest 22 de març s'ha presentat al Saló de Plens Municipal, el Calendari Esportiu 2017, dins de la Campanya d'Esport Popular que organitza el Consell Municipal d'Esports (CME).\nBegoña López, regidora d'Esports, ha explicat que les activitats començaran el 8 d'abril, amb les celebracions pel Dia Mundial de l'Activitat Física, que coincidiran amb la I Jornada d'Esport en Família.\nPosteriorment, el 7 de maig, es realitzarà la Marató Popular, un dels esdeveniments esportius amb més tradició a la localitat i més multitudinaris.\nPel 19 de maig està prevista també la Festa de l'Esport vinarossenc, que es realitza cada dos anys i on es reconeix l'esforç i la trajectòria dels esportistes locals més destacats.\nMaig acabarà amb la Festa Final de les Escoles Esportives E.M.I.A.R.E. 16-17, coincidint gairebé amb el final del curs escolar.\nJa al juny, el dia 11, és quan tindrà lloc una altra de les activitats estrella de les que s'organitzen al llarg de tot l'any a la ciutat: el dia de la Bici.\nEl 17 de juny continua la programació amb el 5K Ciutat de Vinaròs, una activitat organitzada pel Club Esportiu Vinaròs però que aquest any també s'integra dins de la Campanya d'Esport Popular, igual que ocorre amb la Volta a Peu de Nadal del 24 de desembre.\nDurant els mesos d'estiu també es desenvoluparan diverses activitats esportives, com la II Jornada d'Esport en Família, el 16 de juliol, o la IV 10K Nocturna Llagostí de Vinaròs, el 12 d'agost.\nL'1 d'octubre se celebrarà la III Jornada d'Esport en Família i el 12 de novembre està programada la Caminada Popular i Cursa de Muntanya de l'Ermita, "una proposta que es va iniciar l'any passat i que va tenir molt bona acollida, per la qual cosa tornarà a repetir-se ", ha destacat López.\nInscripcions en línia, proves cronometrades i altres novetats\nEl tècnic d'esports municipal, Ignacio Chaler, ha avançat també algunes de les novetats que hi haurà aquest any dins d'aquesta campanya, que estrena un disseny de cartells per a cada activitat amb una mateixa línia gràfica.\nA més d'aquesta millora en la imatge de la campanya, també s'ha canviat la forma d'inscripció, que passarà a ser principalment en línia, a través de la plataforma hj-crono.es. "D'aquesta manera es facilitarà a la població fer les inscripcions, aprofitant els avantatges de les noves tecnologies i evitant cues innecessàries", ha assenyalat la regidora.\nEl tancament de les inscripcions per a cada activitat passarà a realitzar-se ara els dimecres a les 23:59 hores. Aquest avançament de la data límit busca evitar problemes d'organització d'última hora.\nEl lliurament de samarretes es realitzarà al Mercat Municipal, i no en les oficines del CME, els dijous, divendres i dissabtes al matí previs als esdeveniments esportius de cap de setmana.\nPel que fa al preu d'inscripció de les proves, es manté la donació d'1 euro solidari i s'incrementa de 2 a 3 euros la inscripció per a cada prova en la modalitat normal, ja que s'ha inclòs en aquesta edició el cost de l'assegurança.\nEls esportistes tindran també l'opció de participar en la modalitat cronometrada, de manera que els que estiguen interessats en aquesta opció, podran fer-ho a un preu de 5 euros per prova.\nFinalment, ha assenyalat Chaler, es podran adquirir packs per a diferents proves, evitant que les persones que vulguen participar en diverses activitats hagin de fer les inscripcions individualment.\nTota la informació detallada i la programació en format digital es podrà consultar properament a la pàgina web del CME, així com en la pàgina web de l'Ajuntament de Vinaròs.


Els refugiats: una benedicció econòmica (Núria Bosch)\nEls refugiats: una benedicció econòmica\n5 min. 13/12/2015 17:57\nEls fluxos de refugiats arribant a Europa procedents de Síria i l’Iraq no s’aturen. Fugen de les atrocitats de l’Estat Islàmic i de la precària situació en què es troben per residir en aquests països.\nAl novembre només per mar van arribar a Europa 127.000 refugiats, i a l’octubre 200.000 més. Un dels principals països europeus d’acollida és Alemanya, on s’estima que aquest any hi arribaran entre 800.000 i 1.500.000 refugiats. A més a més, a aquest fet s’hi han d’afegir els fluxos constants d’immigrants procedents de l’Àfrica, que representen un altre drama amb els freqüents naufragis al Mediterrani.\nMolts responsables polítics i ciutadans europeus perceben aquests fluxos d’immigrants com una càrrega. En la base d’aquestes posicions hi ha la creença que els immigrants agafen la feina de les persones natives, principalment de les menys qualificades, i disminueixen els salaris, cosa que incentiva la xenofòbia i actituds poc tolerants.\nQuè podem dir els economistes davant d’aquesta situació? Doncs la resposta és que els fluxos de refugiats i d’immigrants poden significar per a Europa una benedicció econòmica. Inicialment, suposen un cert cost per als països d’acollida. Aquests s’han de coordinar per fixar polítiques comunes i distribuir-se aquestes persones, han de satisfer les seves necessitats bàsiques i regularitzar la seva situació. Ara bé, cal dir que a llarg termini l’efecte de la immigració pot ser positiu per a l’economia europea.\nEn primer lloc, hi ha nombrosos estudis que demostren que la immigració no té efectes negatius sobre el mercat laboral. Tot el contrari, els immigrants poden crear nous llocs de treball i incrementar el salari dels natius. Estudis efectuats per investigadors de la Universitat de Califòrnia i la Universitat de Copenhaguen conclouen que treballadors poc qualificats, estrangers i natius, es complementen, en lloc de desplaçar-se. En el cas de Dinamarca, s’ha constatat que els salaris dels treballadors residents en comunitats amb refugiats procedents de Bòsnia s’han incrementat més ràpidament que els dels residents en comunitats sense refugiats. La raó és que l’arribada de nous treballadors incentiva l’especialització: els refugiats s’especialitzen en feines que no demanen dominar el llenguatge natiu, i els natius s’especialitzen en feines que demanen més habilitats locals. Aquesta especialització fa les empreses més productives.\nAixí mateix, una part dels immigrants són persones preparades, la qual cosa comporta que alguns d’ells comencin nous petits negocis, que a la vegada creen nous llocs de treball.\nEn segon lloc, un altre aspecte a mencionar és que els refugiats poden ocasionar un efecte positiu sobre l’economia com a consumidors. S’ha estimat que els refugiats poden representar per a l’economia alemanya una despesa addicional de 4 milions d’euros aquest any, i 10 l’any vinent, la qual cosa incrementarà el creixement del país de l’1,7% a l’1,9% el 2016. En la mateixa línia, un estudi d’un centre de recerca britànic (National Institute of Economic and Social Research) conclou que disminuir la immigració al 50% al Regne Unit, tal com David Cameron ha defensat, reduiria el seu PIB i forçaria el seu govern a incrementar els impostos per equilibrar el pressupost.\nEn tercer lloc, els immigrants paguen més en impostos del que reben en forma de beneficis dels serveis públics, sent contribuïdors nets al sector públic. Aquest fet contrasta també amb la visió que moltes vegades se n’ha volgut donar: la de ser persones que es mouen per gaudir dels avantatges de l’estat del benestar dels països europeus. D’altra banda, s’ha de tenir en compte que Europa és un continent envellit, on la població creix poc. En contrast, els immigrants són persones generalment joves i amb ganes de treballar, que poden resoldre el greu problema del manteniment de les pensions i de l’estat del benestar.\nEuropa és una de les zones més riques del món i amb més benestar. Per tant, hi ha raons morals i legals perquè doni acollida als refugiats i als immigrants, però alhora també hi ha fortes raons econòmiques. És cert que molts ciutadans europeus poden dir que l’impacte cultural de la immigració és inquietant. A més, hi ha l’amenaça jihadista, de la qual s’ha d’intensificar el control. Però Europa no ha de posar traves a aquest flux de persones que fugen de guerres i de la manca d’oportunitats i recursos, ja que aquestes traves tampoc són efectives, com es demostra pel fet de ser persones disposades a jugar-se la vida per arribar a Europa.\nEls països europeus han d’establir per a aquests refugiats/immigrants un sistema de quotes nacionals que sigui efectiu. No tots els països europeus estan en les mateixes condicions per acollir-los. Alemanya, per exemple, té una considerable capacitat d’acollida per la seva baixa taxa d’atur i la necessitat futura de mà d’obra per la seva baixa natalitat. Al mateix temps, els països europeus han d’implementar polítiques d’integració per a aquests nouvinguts, facilitar els tràmits d’acollida i legalització i, sobretot, donar-los un lloc de treball, la qual cosa segurament demana reformes en el mercat laboral. Només així s’evitaran problemes. En aquestes circumstàncies l’arribada d’aquests refugiats es pot transformar per a Europa en una gran oportunitat per aconseguir un benestar més gran per a tots els seus habitants.\nConfirmats dos casos del coronavirus a França, els primers d'Europa\nEl Consell per la República vol convertir en multitudinari l’acte del 29 de febrer a Perpinyà


Com serà la cavalcada de ReisÀudio | Alzira Ràdio 107.9 fm\nCom serà la cavalcada de ReisÀudio\nEls Reis Mags visitaran, un any més, Alzira i encara que enguany no llançaran dolços ni joguets, com ja els hem anunciat, faran un passeig per quasi tots els carrers de la ciutat per a saludar els xiquets i xiquetes que podran veure’ls des de les seues finestres, balcons o les portes de les seues cases. Els Reis tampoc podran enguany visitar les residències ni l’Hospital però deixaran un detall per als xiquets i xiquetes hospitalitzats que l’Ajuntament s’encarregarà d’entregar-los.\nEls recordem el recorregut que faran els Reis des de les 16:30 de la vesprada fins les 20 de la nit. A les 16 ja poden començar a seguir-los a les xarxes socials on podran veure com l’alcalde d’Alzira els entrega les claus de la nostra ciutat. De seguida, Des de les 16:30 i fins les 17:20 els Reis d’Orient començaran el recorregut per la ciutat als barris de Venècia, Josep Pau, Ana Sanchis, el Parc de l’Alquenència, Marina Espanyola, la Vila, la Malva i l’Avinguda Sants Patrons. Des de les 17:20 fins les 18:00 els Reis visitaran dels xiquets i xiquetes de La Graella, El Racó, Sant Joan i Albuixarres. Més tard, des de les 18:30 i fins les 19:10 els tres savis estaran als barris de les Basses, Sants Patrons, Pere Crespí, Camilo Dolz, Sagrada Família, l’Alquerieta i la Muntanyeta. I per últim de 19:10 a 20 de la nit Ses Majestats estaran als barris de Caputxins, Pere Morell, Lluis Suñer, Albuixarres – Camí Fondo i Les Barraques.\nEs recorda a la ciutadania que és prioritari que es respecten les distàncies de seguretat i no es mesclen unitats familiars. Escoltem el regidor de festes, Xavi Pérez.\nCategories Festes Etiquetes Reis Mags Deixa un comentari Navegació per les entrades


✅ Les mesures que prendrà Lloret de Mar per evitar aglomeracions a les platges\nLloret de Mar dividirà les platges per sectors per a gent gran, famílies i adults sense nens\nEl municipi gironí també ha anunciat que hi haurà limitació d'aforament\nper Redacció / Efe dijous, 7 de maig 2020 - 08:16h\nL'Ajuntament de Lloret de Mar ha anunciat com serà la temporada de platges aquest estiu. | Cedida\nLloret de Mar dividirà aquest estiu les seves dues platges principals en tres sectors de grups d'ancians, famílies i adults sense nens, tots amb limitació d'aforament, segons ha explicat el seu alcalde, Jaume Dulsat. L'alcalde ha presentat un pla integral per afrontar la temporada estival, sense fixar cap data d'inici, que tindrà com a primera fase de la planificació una sèrie de formacions a treballadors centrada en les mesures sanitàries i d'higiene, en la qual participaran uns 4.000 empleats.\nL'alcalde de Lloret ha reconegut que la platja és l'«element nuclear» del municipi i, en conseqüència, s'ha programat aquesta divisió en tres sectors, en els quals treballarà un equip de seguretat de 35 professionals. La mesura s'aplicarà a les platges de Lloret i Fenals, les més concorregudes del municipi, i hi haurà controls per a accedir a cadascun d'aquests espais, mentre que la resta de línia de costa tindrà limitat també l'aforament, però sense establir aquesta separació per grups.\nMés vigilància, més seguretat i sense límit de temps\nEn el sector de la gent gran, els usuaris seran parelles o persones individuals, que disposaran d'una doble passarel·la per a facilitar la mobilitat i un servei de bany assistit que requerirà reserva prèvia. El de famílies prestarà especial atenció al distanciament físic tant a la sorra com a l'aigua, havent-hi equips de vigilància en tots dos espais. A l'àrea de joc infantil es preveu un protocol reforçat de neteja. A la zona habilitada pels adults s'impedirà l'accés dels nens, mentre que sí que es permetrà la presència de grups d'amics.\nEn els tres sectors habilitats, les dutxes i els serveis públics només obriran si es pot garantir l'absència de risc de contagi. El servei de vigilància es reforçarà en el passeig marítim i a la sorra per part d'agents cívics, personal de protecció i socorristes. El pla no contempla una regulació del temps d'estada en cada sector i, segons l'alcalde, hi haurà presència de guinguetes, mentre que els patins i caiacs únicament podran llogar-los famílies i unitats de convivència i es realitzarà una desinfecció després de cada ús.\nLloret de Mar editarà un tríptic informatiu per a turistes i residents amb instruccions de seguretat en platges, establiments i via pública, on es realitzaran desinfeccions sovint.\nUrgent: La nova estafa que et pot arribar per SMS aprofitant la crisi del coronavirus\nUrgent: La xifra de morts per coronavirus a Catalunya torna a baixar significativament\nLloret de Mar Estiu Platges Alerta Sanitària


Fòrum 10 de Puig-reig suspèn la xerrada d'aquest vespre pels talls de carreteres - Regió7 :: El Diari de la Catalunya Central\nFòrum 10 de Puig-reig suspèn la xerrada d'aquest vespre pels talls de carreteres\nEl debat d'avui el protagonitzaven Neus Bonet, Marta Corcoy i Laura Martínez\nredacció / manresa 12.11.2019 | 20:57\nEl cicle Fòrum 10 Comunicació de Puig-reig ha suspès la segona xerrada prevista per a avui (21 h) a causa dels talls de carreteres de Tsunami Democràtic que s'han estès pel país i que han impedit que arribessin les convidades a població berguedana. Les jornades tracten enguany el paper de la dona als mitjans de comunicació en una edició 100% femenina que tindrà la participació de periodistes destacades del panorama nacional així com comunicadores que tenen un pes mediàtic important en l'actualitat.\nAvui havien de compartir taula Neus Bonet, periodista de Catalunya Ràdio i degana del Col·legi de Periodistes de Catalunya; Marta Corcoy, periodista i presidenta de l'Associació de Dones Periodistes; i Laura Martínez, presidenta de l'Institut Català de les Dones, amb la intenció, com explicava el director de Ràdio Puig-reig i moderador del Fòrum 10, Josep Genescà, «que les ponents puguin retratar de manera fidedigna el paper de la dona en els mitjans de comunicació».\nEl Fòrum 10 va néixer per acostar el món de la comunicació al públic en general i tractar temes relacionats amb els mitjans fora del seu àmbit habitual i, a més, lluny de la capital catalana. Enguany, el debat sobre el paper de la dona al sector dels mitjans està servit. Totes les xerrades (falten les del dia 15 i 29 de novembre) es faran a les 9 del vespre a la sala d'actes Doctor Llaverias de Puig-reig i les moderarà Josep Genescà. La propera serà un debat entre sor Lucía Caram, comunicadora i activista social, i l'atleta i comunicadora Núria Picas, que parlaran sobre "Els mitjans de comunicació per assolir reptes", aquest divendres.


El Consell Comarcal i els empresaris rebutgen la puja del preu de l'autobús - Regió7\nEl Consell Comarcal i els empresaris rebutgen la puja del preu de l'autobús\nL'ens demana una reunió amb la Generalitat perquè no s'apliquin els increments o hi hagi alternatives\nUsuaris del transports públic de viatgers a la parada de Berga ARXIU/D.C.C.\nEl Consell Comarcal del Berguedà i l'Associació Comarcal d'Empresaris del Berguedà i la delegació berguedana de la Cambra de Comerç rebutgen frontalment l'increment de l'11,25% que el 2020 tindran els preus dels abonaments de 10 viatges per anar de Berga a Barcelona amb el servei de transport públic d'autobusos.\n«No podem permetre que es torni a augmentar l'escletxa territorial», ha assegurat a Regió7 Abel Garcia, conseller comarcal de Transport i Mobilitat. El dirigent diu que «volem explicacions i pressionarem fins al final» per conscienciar la Generalitat que la situació de comarques allunyades de Barcelona com el Berguedà fa que siguin necessàries polítiques adreçades a «garantir la igualtat d'oportunitats a tothom».\nEls dirigents comarcals han demanat mantenir una reunió urgent «al més alt nivell» amb representants del departament de Ter-ritori i Sostenibilitat perquè aquest increment no s'apliqui o bé hi hagi alternatives que no suposin un greuge per a la butxaca dels berguedans.\nTal com va informar aquest diari ahir, el 2020 a més d'apujar-se l'abonament de 10 viatges, que passarà dels 53,25 euros actuals als 59,25, els viatgers berguedans no tenen alternativa perquè en formar part de la 7a zona no tenen accés a la nova targeta la T-usual, que permetria als viatgers habituals gaudir d'uns preus més competitius.\nAbel Garcia ha demanat un tracte específic per a comarques com el Berguedà allunyades de l'àrea metropolitana de Barcelona que ajudi a pal·liar problemàtiques com la fuga de talents. «Fer política és abaratir el preu dels trajectes llargs de les comarques que estem allunyades» de Barcelona. Abel Garcia ha assegurat que «cal equitat i igualtat en el tema del transport» i va dir que «estic molest perquè no s'estan aplicant polítiques d'igualtat d'oportunitats».\nL'anunci d'aquests increments no només ha agafat de sorpresa els dirigents del Consell Comarcal del Berguedà sinó també Alba Camps, que paradoxalment és la delegada del Govern a les comarques de la Catalunya Central. Ahir mateix va demanar una reunió amb Pere Pedrosa, director general de Transports i Mobilitat, per tractar aquesta qüestió que considera cabdal.\nEn declaracions a aquest diari, la delegada va manifestar que les polítiques de mobilitat «s'han de prendre d'acord amb el territori» ja que «són determinants per garantir la igualtat d'oportunitat i el reequilibri territorial». Aquestes decisions «s'han de prendre pel i des del Berguedà». I va reivindicar «un transport públic i de qualitat per a tothom». La primera condició per tal d'assolir-ho «és que hi tingui accés tothom». Alba Camps va explicar que fa temps que des de la delegació de la Catalunya Central s'està treballant per definir un pla de mobilitat «per ajudar a revertir les desigualtats que hi ha en el transport públic» en aquesta àrea.\nPer la seva banda, les dues entitats empresarials, l'Aceb i la Cambra, també han fet sentir el seu rebuig a l'increment. «Creiem que les noves tarifes del transport públic no ajuden a fomentar l'ús del transport públic interurbà», asseguren en un comunicat. Aquest increment «ens resta competitivitat territorial i de l'altra, ens allunya encara més del desitjat equilibri territorial que des de la capital catalana tant es parla». A més l'increment afecta tota la població, «ja sigui en mobilitat laboral, formativa, sanitària, social, turística, de lleure».\nL'increment també denota, segons l'Aceb i la Cambra, que el Berguedà «és inexistent a ulls de l'administració competent» ja que la mesura s'ha adoptat d'esquena al territori. «Exigim al Consell que alci la veu i defensi no només unes tarifes justes per a la nostra comarca, sinó també una xarxa de transport públic digne».


El VPC accepta traslladar-se a Prada de Moles dos anys\nEl rugbi accepta traslladar-se a Prada de Moles dos anys\nLa Federació remarca que espera poder "continuar desenvolupant el rugbi nacional i els partits internacionals" a l'Estadi Nacional\nEls representants del rugbi, amb Gerard Giménez del VPC i Jean MarcFlaux, de la FAR, ahir a Govern.\nActualitzada 21/06/2022 a les 09:58\nLa Federació Andorrana de Rugbi (FAR) i el VPC han anunciat aquest matí que accepten deixar de jugar a l'Estadi Nacional de manera parcial i "el VPC està disposat a desplaçar-se durant dues temporades a les instal·lacions de Prada de Moles que el comú d'Encamp ens facilita". El comunicat fet públic per les dues entitats precisa que la FAR té la intenció de "poder continuar desenvolupant el rugbi nacional i els seus partits internacionals, en totes les seves categories, a l'Estadi Nacional, adaptant-se a les noves condicions".\nEls presidents de les dues entitats, Jean-Marc Flaux i Gerard Giménez, afirmen que per acceptar els canvis han tingut en compte el conveni d'ús de l'Estadi Nacional vigent amb el Govern "i l'èxit merescut de l'FC Andorra i per bé de l'esport i per ajudar al seu desenvolupament". I assenyalen que aquests acords de trasllat s'han de consolidar entre el VPC, la FAR i el Govern i d'una altra banda amb el comú d'Encamp "i necessitarem també la col·laboració del comú d'Andorra la Vella, que en tot moment han demostrat la seva voluntat d'acollir el rugbi i ajudar al desenvolupament d'aquest esport".\nInviable compartir gespa\nLa instal·lació de gespa natural a l’Estadi Nacional farà inviable que l’FC Andorra i el rugbi comparteixin l’espai perquè es malmetria la instal·lació. És per això que el rugbi ha buscat una alternativa i ha negociant amb el comú d’Encamp per traslladar-se a jugar a Prada de Moles.\nAhir a la nit les dues branques que formen el rugbi Andorra -VPC, FAR- es van reunir per acabar de perfilar la seva posició oficial i que han fet públiques aquest matí en un comunicat. El Govern, per part seva, sempre ha mostrat una posició neutral i ha instat les dues parts poder trobar el millor encaix possible. La voluntat és arribar a una solució però sempre han defensat que han de ser els clubs i federacions els que s’han de posar d'acord.\nEmmarcada en la ronda de trobades bilaterals amb les federacions i clubs històrics del país, el cap de Govern, Xavier Espot; la ministra de Cultura i Esports, Sílvia Riva, i el secretari d’Estat d’Esports, Justo Ruiz, van reunir-se ahir amb els representants del rugbi del país. Una trobada marcada en vermell pels membres de l’esport de l’oval, amb Gerard Giménez, president del VPC, Jean Marc Flaux, president de la FAR i David Ferré, tresorer, com a representants principals, i que hauria de servir per treure aigua clara en la problemàtica del rugbi, l’Estadi Nacional i l’FC Andorra.\nEls representants del rugbi van entrar a l’edifici administratiu al voltant de les sis de la tarda per començar una reunió, que es va estendre fins passades les 19.30 i en què no van transcendir les conclusions. El rugbi, unit en un sol actor per negociar, va mostrar el seu neguit al voltant del futur que té a l’Estadi Nacional amb l’arribada de l’FC Andorra de Piqué a la Segona Divisió A. Ni els representants de l’oval ni l’Executiu van voler realitzar declaracions al final de la trobada però les dues postures oficials semblen clares.\nDoncs anirem a veure a Encamp\n#15 D'un vulgar aficionat a l'esport\nIvana va dir..T'invito a que vinguis a veure als nens i no tant nens i nenes a qualsevol entreno i que no faltis al respecte.segur que ets un vulgar aficionat al futbol, que ni sap que és això\nQue tenen de dolent els vulgars aficionats al futbol? Aquests són els valors dels que presumeixes? Els aficionats al rugby son esplendorosos doncs? Et convido a anar a qualsevol entrenament del Richard Imbernón, coordinador de la base del FCA i veuràs el que són valors i filosofia de vida. D'humilitat es un dels principals valors que cal tenir...\nEl Piqué li ha colat un gol espectacular a la Laura i a Encamp. No té cap intenció ni l'ha tinguda mai de construir el camp a Encamp.\nXIKI va dir..Rugby fora d'Andorra, no Hi pinten res. Nomes volen beure cervesa i prou.\nAh no! Tambe trencar la gespa de allá on van.\nSí no saben jugar ni amb gespa artificial, en sabrien amb gespa natural???\nEl que haurien de Fer es jugar si volen al Comunal que ja está prou trencat\nT'invito a que vinguis a veure als nens i no tant nens i nenes a qualsevol entreno i que no faltis al respecte.segur que ets un vulgar aficionat al futbol, que ni sap que és això\n#12 No quadra\nEl rugby va dos anys a Encamp. Mentrestant, en teoria, el Fc Andorra va construint el seu Macro estadi a Encamp amb el Comú d'Encamp. I passats dos anys, el Fc Andorra torna a Encamp. És això no? Doncs no quadra. Com podran construir el macroestadi amb el Vpc i la federació de rugby utilitzant Prada de Moles al mateix temps? La sensació és que el rugby ha acceptat perquè no té més remei, i prou.\nUna vergonya. Ja no queda ni bri de l'esperit dels veterans.\nEls del rugby ens adaptarem al que faci falta. Ningú ens impedirà jugar al nostre esport haguem de jugar on haguem de jugar, amb els nostres valors i amb els que som. Millor pocs i benavinguts, lluny dels haters enmirallats en grans quantitats de jugadors i grans projectes que ja sabem on porten. Ja us podeu quedar les vostres peles que nosaltres continuarem a fer lligam social, formar futurs homes i dones que s'estimen el lloc i la gent del país. Humilitat i respecte.\nQue el rugby havia de marxar ho sabia tothom. Que ho faci amb aquest nivell de submissió no. Deu estar molt malament el rugby per acceptar una solució tan traumàtica sense plantar cara.\n#8 Courrieu no m'amago\nYo també no estic d'accord de pujar a Encamp el rugby sa de queda a camp del Consell El futbol anar a ALAS a españa que l'herba es mes tendre que no es faigin mal el pobres simuladors del futbol yo soc del rugby i si amb foten un cop de puny io el torno no m'escapo i no amb tiro al camp simulan baaaaaaa\n#7 Bravo !\nAu va va dir..Sra. Mas, que no, no volem el rugbi a prada de moles. És un camp de futbol. Ja ens l'han colat als d'Encamp. Si ja no hi ha hores. Que pensa fer, fer fora la canalla que hi entrena?\nSou llestos els del rugby !!\nSi senyor, no heu fet gaire enrenou i potser al final us trobareu bé a Encamp i us hi voldreu quedar. Però com que això del futebol acabarà tant malament, aviat tindreu opció de tornar a l'estadi nacional .\nDe fet la dita es confirma : El futbol, un joc de senyors jugat per gamberros i el rugby un joc de gamberros jugat per senyors. Per molts anys !


L'Ajuntament, "preparat per a una resposta eficaç" per al coronavirus - Canal Terrassa\nL’Ajuntament, “preparat per a una resposta eficaç” per al coronavirus\nL’Ajuntament de Terrassa assegura està «preparat per donar una resposta eficaç, rigorosa i serena» davant el coronavirus. En un comunicat el consistori explica que està ajustant els protocols d’actuació i que diverses àrees i serveis municipals estan preparant recursos, personal i procediments necessaris per tal de garantir al màxim la seguretat dels ciutadans. L’Ajuntament està centrant els esforços, sobretot, en la difusió d’informació orientada a la prevenció del contagi.\nA Terrassa només s’ha confirmat un cas de coronavirus, el d’un pacient a l’Hospital de Terrassa que va ingressar dilluns amb pneumònia. Continua aïllat de la resta de pacients i també estan aïllats, al seu domicili, els nou professionals que el van atendre. De moment, no presenten símptomes.\nLa consellera de Salut, Alba Vergés, ha dit aquest dimarts a Catalunya Ràdio que el departament està preparat per un augment fort de casos a Catalunya, encara que assegura que la situació ara mateix no requereix tancar escoles, com a Madrid. La consellera també ha demanat que qualsevol persona que tingui tos i febre no vagi a treballar i ha recomanat que les persones més vulnerables limitin la seva vida social.\nEl departament de Justícia, per la seva banda, ha informat que els casos positius que hi hagi a les presons seran traslladats a la Unitat Hospitalària Penitenciaria de Terrassa (UHPT) per ser tractats. Salut determinarà les mesures per a professionals i interns que hagin estat en contacte amb la persona infectada.\nA Espanya, fins ara, hi ha hagut 1.200 contagiats i 31 morts pel coronavirus.\nEl CN Terrassa segueix intractable a casa i aspira a les fases d’ascens a Copa Catalunya\nEl sociòleg Joan Estruch i la Fundació Prodis rebran la Creu de Sant Jordi


El bloc d'en Pere Pujol (fill de Can Peric): L'avi Pere, un exemple a seguir.\nAvui, 19 de novembre, s’acompleixen nou anys de la mor del nostre pare/avi. Una data per a tots nosaltres molt important, en la mesura que la pèrdua de l’avi ha representat un buit que tots trobem a faltar. La seva presència encara avui ens és necessària. El seu record – la cadira en la que seia a l’hora dels àpats – ens dol que sigui buida. L’avi fou un exemple i ho serà sempre. Ens mostrà que el fer és més important que el dir.\nL’avi va viure una època molt difícil en la seva joventut. Fou un home compromès, que va lluitar en defensa de la democràcia i les llibertats i que ingressà en el Partit Comunista de Catalunya l’any 1935. Deia que hi va entrar després d’haver conegut la brutalitat en que l’exèrcit havia fet la repressió contra els obrers que s’havien revoltat – Revolució d’octubre d’Astúries – l’any 1934. Això l’havia decidit perquè va entendre que era necessari preparar-se, va pensar que Astúries havia sigut un assaig i qui sap el que passaria encara. Dos anys més tard, el feixisme va aixecar-se contra la República i l’avi va anar a la guerra - deia que a contracor – però convençut que calia defensar el govern. Perduda la guerra, l’avi – com tantes altres persones i famílies – va exiliar-se. Va passar a França com a soldat de l’exèrcit de la República. Expulsat de França, per oposar-se a anar a fer fortificacions a la frontera d’Itàlia, per no ser-li reconegut el dret de ciutadania francesa, arriba a Mèxic l’agost de 1940. Retorna a Catalunya l’any 1946, i en la clandestinitat viu a Barcelona fins que es detingut i empresonat. “Ja sóc a prop dels meus però la clandestinitat m’impedeix poder-los abraçar. Ningú de casa sap que hi sóc tan a prop i tan lluny a la vegada. Ignoren on sóc. La desgràcia i la sort, que sovint van juntes, van fer que sirgués més aviat del que jo mai hauria pensat. La detenció i l’empresonament tenen la seva compensació. Puc veure els de casa.” Una vegada recobrada la llibertat torna a Sant Feliu, a casa dels seus pares i es posa a treballar a la taverna de can Peric. Després de la legalització del PSUC l’any 1977, es presenta com a cap de llista del partit a Sant Feliu i és escollit regidor.\nEl mes de setembre del 2001, l’Ajuntament de Sant Feliu concedeix a l’avi la Medalla d’Or de la Ciutat. En reconeixement a la seva trajectòria política i la seva lluita per la defensa de la democràcia i la llibertat. L’avi va dir unes paraules en aquella ocasió. Voldria recollir-ne unes quantes. “ Estic content d’haver estat, i ser encara, fidel a la ideologia marxista i militant del PSUC i d’ICV. Si bé el temps i les circumstàncies són diferents de l’any 1936, sobretot a l’Europa Occidental, l’ànsia de llibertat i una major justícia social i política per a tota la societat segueixen pendents de solució. Sempre he estat partidari de dir les coses pel seu nom i considero que la globalització no és res més que un intent dels països capitalistes per tenir tot el món en un puny, a la seva conveniència. Noves formes de capitalisme es volen imposar arreu del món. Malgrat les greus dificultats no hem de defallir.”\nLa seva néta Núria va escriure unes paraules el dia de l’enterrament de l’avi. Enguany repetirem el comiat.\nCOMIAT de L’AVI PERE\nEll, que va mantenir la seva vida amb el pols ferm i no permetre que les circumstàncies l’excusessin, maldà sempre per explicar-nos el perquè de tot plegat. Fins als darrers moments en que l’assistí aquella llumenalla que fou la seva consciència.\nLa seva família no vol deixar de fer-ho en aquesta trobada en que ell no prendrà la paraula i, en virtut del que ens va ensenyar d’ell i del món, volem acomiadar-vos en nom seu.\nNomés va deixar-nos l’expressió d’un darrer desig: volia que l’enterressin al cementiri civil de Sant Feliu, i a terra. A l’avi el fascinava la fe en la transcendència religiosa, però no l’entenia. La seva gran confiança estava arrelada en l’Home, era un agnòstic.\nI un agnòstic té un compromís amb l’ara i l’avui. L’única eternitat que reconeix és la matèria. Sap que la vida no ho és, d’eterna i que no pot postergar les seves decisions morals ni per demà ni per el més enllà. Sap que ha d’ésser, en el sentit més profund del terme, un esperit del seu temps. L’avi ho ha estat.\nLa memòria de gent que es manté amb les ales esteses, com aquell Àngel de la Història de Walter Benjamin, acabant formant part de la Condició Humana. És la condició que, sense aconseguir que aquestes persones tinguin vida eterna, els fa perennes, com la fulla del pi.\nL’Avi, que va patir presó, ha mort sabent que el grau de llibertat d’un home es mesura per l’audàcia dels seus somnis. Serà perquè amb els ulls aconseguí de veure, més enllà de la matèria, la seva immortalitat. La va imaginar: formar part de la terra del cementiri proper al lloc on va néixer. Direm que volia, finalment, allò que les turbulències de la seva època li van negar; la possibilitat de conrear un fèrtil i erudit jardí voltairià. Tornarà a casa per a l’eternitat de les coses que viuen i d’allà mai més l’exiliarà ningú.\nSabia que el respectàvem, ens consta que es sabia estimat. Som qui som perquè ell era qui era. Qui és, a partir d’ara, en tots nosaltres.\nNomés ens resta desitjar-li bon viatge, que reposi, i anar-nos-en a construir la PAU amb la que ell voldria haver viscut.\nPublicat per Pere Pujol a 14:09


BMAT identifica la música que es reprodueix en qualsevol espai amb l'objectiu que els artistes rebin el reconeixement que mereixen. La companyia restreja i informa globalment sobre la música que apareix en televisió, ràdio, sales i serveis digitals. BMAT pot dir quan i on es reprodueix una cançó, i proporcionar les metadades que informen sobre els drets de cada pista.\nA Sónar+D estaran presentant tres projectes:\nBloomen és un projecte que explora la manera com els sistemes basats a blockchain poden beneficiar a la indústria. Gràcies a un enfocament realista, Bloomen connecta el blockchain amb l'ecosistema de la música actual, amb l'objectiu de proporcionar una plataforma descentralitzada, auditable i rastreable en la qual els titulars de drets musicals poden registrar-se i administrar els seus drets.\nFuture Pulse proporciona anàlisi de dades musicals i serveis de predicció de models per a ajudar les empreses a prendre decisions comercials. Es tracta d'entendre i obtenir tota la informació possible sobre les tendències actuals i futures per facilitar que la distribució de música sigui més efectiva i rendible. El projecte aprofita una àmplia varietat de dades, incloent usos de TV, ràdio i streaming, estadístiques de vendes o interaccions en xarxes socials. Future Pulse ofereix aquestes capacitats a través d'una solució web visual que permet una immersió senzilla per part de professionals de la música en l'àmbit de les dades musicals.\nAmb l'ús de la plataforma de monitoratge musical de BMAT i un dispositiu de la grandària d'un router, facilitem que els guanys de les llicències de música vagin a parar als artistes que sonen als clubs i sales de tot el món. El sistema genera informes precisos de setlists i tracklists, la qual cosa permet distribuir de forma efectiva els royalties als artistes. BMAT Venues empra l'última tecnologia d'empremtes dactilars d'àudio de BMAT, capaç d'identificar pistes amb el pitch o la velocitat alterada. Els dispositius són instal·lats per la pròpia companyia i la seva àmplia xarxa de col·laboradors.


ATENCIÓ: El calvari de Santi Vila, a punt de perdre casa seva\nSanti Vila lliura les escriptures de casa seva com a aval per la fiança de Sixena\nper Redacció divendres, 21 de febrer 2020 - 10:09h\nSanti Vila, en una imatge d'arxiu. | Cedida\nL'advocat de Santi Vila ha presentat aquest divendres als jutjats d'Osca les escriptures de la casa seva com aval per la fiança que li reclama el jutjat d'Instrucció número 3 pel suposat delicte de desobediència en el cas de les obres d'art de Sixena. La magistrada li havia denegat la pròrroga d'un mes per reunir els 216.000 euros que se li reclamen i en declaracions a Onda Cero, l'ex conseller de Cultura s'ha mostrat resignat perquè ara com ara aquests papers, són l'únic que «podem aportar».\n«És un despropòsit»\nHa dit que és un «despropòsit» ja que el mateix govern d'Aragó es va retirar de la causa i la fiscalia només demana entre 4.000 i 5.000 euros de fiança. És l'acusació particular de l'Ajuntament de Vilanova de Sixena qui demana la quantitat més elevada. Santi Vila ha remarcat que en el cas de l'art de Sixena, des del Govern van fer tot el que van poder i fins i tot, a instàncies de la jutgessa, es van lliurar part dels béns reclamats. Ho ha definit com una actuació de «resignació» per complir amb el mandat judicial i ha afegit que el mateix govern d'Aragó, quan va veure que era ell qui estava acusat en la causa «es va retirar perquè va veure que s'estaven desenfocant les coses».\nSegons Vila, els serveis jurídics de la Generalitat van entendre que ell, com a conseller de Cultura no era la persona competent per decidir el lliurament de les peces d'art reclamades i que el màxim que podia fer era ordenar la incoació d'un expedient per escoltar totes les parts. L'exconseller ha assegurat que continuaran defensant aquesta tesi davant la justícia però en qualsevol cas ha qualificat de «desproporcionat» el fet que se l'obligui a abonar ara aquesta fiança que majoritàriament reclama l'Ajuntament de Vilanova de Sixena.\nSense ajuda de la Generalitat ni de la Caixa de Solidaritat\nL'ex conseller va demanar inicialment empara econòmica a la Generalitat per fer front a aquesta reclamació i després de no ser-li concedida ho va fer a la Caixa de Solidaritat, d'on tampoc no en va poder aconseguir res. En aquest sentit, Vila ha assenyalat que a diferència del «procés», el de Sixena és un conflicte ajustat al dret des del primer dia. Ha recordat que ell tenia informes jurídics del Govern que prescrivien el camí a recórrer i que el fons de la qüestió és una compravenda que es va fer per part del Govern de Jordi Pujol a les monges de Sixena.\nVila ha afegit en aquest sentit que ara caldrà veure si el Suprem els dóna o no la raó, ja que la sentència d'Osca és provisional. Així mateix, l'ex conseller ha recordat que l'any que va tenir lloc el lliurament de les 44 peces de Sixena del Museu de Lleida va ser «el pitjor dels possibles» en un context i una atmosfera que es respirava a Catalunya i especialment entre Lleida i Osca, que «no era l'òptima».\nJustícia Santi Vila Sixena


SETBAMANIA: de gener 2012\n‘Curar la enfermedad, no el síntoma'\nPRESENTACIÓ DEL LLIBRE DE Mª Dolors Muntané\n‘Curar la enfermedad, no el síntoma. La medicina biológica frente a la medicina tradicional’\nEn el marc de l’exposició ‘Resiliència’, Setba Zona d’Art va acollir, el passat dimecres 1 de febrer a les 20h, la presentació del llibre diguital ‘Curar la enfermedad, no el síntoma. La medicina biológica frente a la medicina tradicional’ de l’escriptora i periodista científica Mª Dolors Muntané.\n‘Resiliència’ és una exposició forjada al llarg de diversos anys i que de la mà de 8\nautors, doctes en diverses disciplines, se centra en el propi concepte que li dóna nom.\nCapacitat humana d’assumir amb flexibilitat situacions límit i sobreposar-s’hi.\n‘Resiliència’ es va inaugurar el 10 de gener passat\ni ha tingut molt bona acollida per part del públic\ni la crítica.\nEs tracta d'una exposició col·lectiva que reuneix\nuna desena d'artistes que exploren aquest concepte,\ndes de múltiples perspectives. La mostra compta\namb unes 20 peces fotogràfiques i escultòriques.\nL’escriptora i periodista científica Mª Dolors Muntané la va valorar molt positivament, i atenent-se a la\nseva recent publicació ‘Curar la enfermedad, no el síntoma. La medicina biológica frente a la medicina tradicio-\nnal’ va ratificar la importància de l'art en tractaments mèdics no ortodoxos per afrontar, sovint, estats i pato-\nlogies molt vinculats al terreny psicològic i al concepte de la pròpia exposició.\n“Aquesta exposició s'ajusta molt a aquest concepte, perquè mostra, des d'una perspectiva conceptual, reflectida\nen fotografies, la vida d'uns artistes que fan precisament d'aquest concepte de la resiliència, l'eix de la seva vida.”\nL'1 de febrer i en el marc de la mostra, Setba Zona d'Art\nva acollir la presentació del llibre abans esmentat, amb\nla intenció de generar diàleg i reflexió entorn d'a-\nquest concepte tan complex i al seu torn tan contempo-\nrani, el de‘resiliència’.\nDurant la presentació i aprofitant les facilitats que\nens brinden les noves tecnologies, l’editor de l’obra,\nTeodoro Valentín, hi intervingué en directe, a través


Wikiloc - ruta CINC REFUGIS - CORTINA D'AMPEZZO - Cortina d'Ampezzo, Veneto (Italia)- GPS track\nbtt (Rutes btt a Itàlia → Veneto → Cortina d'Ampezzo )\nCINC REFUGIS - CORTINA D'AMPEZZO\n1.789 101 337\nVista 349 vegades, descarregada 9 vegades\na prop de Cortina d'Ampezzo, Veneto (Italia)\nRuta que iniciem a Cortina per fer un tour per cinc refugis. El primer Ra Stua hi arribem per unes fortes rampes asfaltades per dirigir-nos tot seguit al Rifugio de Sennes. Aquí trobem unes rampes igualment dures i molt pedregoses. Amb pendents suaus continuem i baixem a Fodara Vedla al mig d'un ambient fantàstic. Ens dirigim cap al quart Refugi, Pederü, per una baixada espectacular i molt dreta, amb uns "lacets" increïbles. D aquí iniciem una forta pujada, en principi en molt mal estat i suavitzant a mesura que ens acostem al Rifugio de Fanes. Aprofitem per menjar i ens arribem a Gran Fanes per iniciar una gran baixada i retornar a Cortina, sense oblidar-nos de visitar l'impressionant cascada de Fanes.\nTemps total 6 h 45'\nTemps efectiu 5 h 12'\nHola, ha trobat interessant aquesta ruta CINC REFUGIS - CORTINA D'AMPEZZO https://ca.wikiloc.com/rutes-btt/cinc-refugis-cortina-dampezzo-18363958 Salutacions, Wikiloc - Rutes i punts d'interès GPS del Món


Barcelona acollirà una “anomalia” d’Ingress aquest cap de setmana - YCOM\nBarcelona acollirà una “anomalia” d’Ingress aquest cap de setmana\nSi entre el divendres i el diumenge veieu circular, pel Poble Espanyol, una sèrie de persones que van amb el seu smartphone com si busquessin alguna cosa, no heu pas enxampat uns caçadors de pokémons, sinó uns jugadors d’Ingress que participen en la Recursion Prime de Barcelona, un dels esdeveniments mundials d’aquest joc, que ha escollit la capital catalana per celebrar-lo.\nEs diferenciaran de la resta de la gent en el fet que portaran roba de determinats colors (que us explico més endavant), banderes d’aquests mateixos colors, a més d’altra parafernàlia, i parlant entre ells emprant un argot tot curiós.\nI ja que abans he esmentat els pokémons, el joc Pokémon Go que tant de furor va fer fa un parell d’estius, li deu, precisament, molt a Ingress, que va ser llançar a finals del 2012 i que fa servir la realitat augmentada per inserir elements virtuals en el món real.\nLa història de ciència-ficció que forma l’argument d’Ingress es desenvolupa de manera continuada i té un final obert. Es basa en la troballa d’un material energètic que aflora a la terra en uns portals interdimensionals.\nA través d’un d’aquests portals es rep el missatge d’una civilització alienígena, que promet ajudar els humans a aprofitar l’energia que els poden donar els portals i aquest material energètic. Però la humanitat no ho té tan clar, i es divideix en dos grups: els “Il·luminats”, representats pel color verd en el joc, i la “Resistència”, representada amb el color blau. Aquests són els colors que abans us he comentat que podríeu veure sovint per Barcelona aquest cap de setmana.\nFins aquí la història però, en què consisteix la mecànica? Doncs el joc és de simulació bèl·lica, i els objectius a conquerir són els portals, que es troben repartits arreu del món en llocs prefixats i inamovibles. L’app ens permetrà guiar-nos a través de GPS per a localitzar-los i reclamar-los per a la nostra facció, o bé intentar robar-los a la facció contrària si ja han estat conquerits amb anterioritat pels nostres enemics, quan no estiguem defensant un dels nostres portals de l’atac de la facció contrària.\nUn cop conquerits diversos portals adjacents, aquests es poden unir creant zones, que se superposen al mapa de població de la terra. Les persones que queden sota el paraigua protector d’aquestes zones creades a partir de la unió de portals són les que donen punts a la nostra facció.\nTot plegat és una mica més complicat del que explico, però m’estalvio entrar en el detall d’armes, objectes i accions que es poden dur a terme, smartphone en mà, en el joc.\nPodem trobar portals, objectes i armes arreu del món, com en el cas dels famosos pokémons, i la passió pel joc és molt alta: “potser, després de treballar, m’haig de llevar a les tres o les quatre de la matinada per anar-me’n al Cap de Creus a capturar un portal a primera hora del matí; quan hi ha gent que confia en tu, no t’agrada decebre’ls” m’explica en Carles, un jugador habitual d’Ingress que ja porta uns quants anys enamorat d’aquest joc, en referència a la companyonia que aquest genera. “Crec fermament que el component social és un dels principals atractius del joc” acaba per confirmar-me després d’uns pocs segons pensant-s’ho.\nI, com tot bon aficionat, ell també participarà en la trobada barcelonina. “S’hi implica gent de tot arreu, fins i tot de Sud-àfrica. Un equip molt potent d’Alemanya ha promès que vindria al complet. Són paios molt professionals, quan s’hi posen fan mitja por” m’explica amb aquell convenciment en els ulls que pot veure, per exemple, en un seguidor d’un equip de futbol quan s’està acostant un partit important, i sap que gaudirà, malgrat que durant els noranta minuts també patirà.\nL’esdeveniment de Barcelona és dels que s’anomenen una “anomalia”, i té un argument propi dins de la història. En aquest cas, els participants han de recollir una sèrie d’artefactes per ajudar l’aventurer i explorador Hank Johnson a conservar els seus records.\nI això serà tot? Els jugadors recuperaran artefactes virtuals al llarg del cap de setmana i després se’n tornaran a casa com si res? No, tornem al vessant social: en acabar se celebrarà un sopar de germanor, s’oblidaran les faccions (tret de per a les típiques brometes per tocar la moral), s’explicaran anècdotes, es compartiran idees, es comentaran situacions, es comentaran tàctiques, i de ben segur que també es parlarà de temes que no tenen res a veure amb el joc.\nFotografia de portada de l’usuari de Flickr fantasio4 sota llicència Creative Commons


Curs el comissariat i la gestió d'exposicions | Actualitat\nCURS 17 Novembre 2014 al 24 Novembre 2014 Tweet\nL'Associació Catalana de Crítics d'Art, en col.laboració amb el Cercle Artístic Sant Lluc, organitza un curs de 8 hores amb l'objectiu d'oferir una introducció al treball de comissariat i de gestió d'exposicions, des d'una perspectiva professional.\nEl curs abordarà els diferents aspectes d'un projecte expositiu, revisarà el concepte mateix d'exposició i l'estat de la qüestió. S'analitzaran les pràctiques expositives en l'espai públic, es presentaran projectes singulars i s'exposaran qüestions de planificació, gestió i producció. També es donaran nocions d'imatge i de públics associades al fet expositiu.\nAdreçat a professionals i estudiants interessats en formar-se en l'àmbit de les exposicions, així com a artistes i altres agents culturals.\nPer a més informació sobre els continguts consulteu el programa.\nAssociació Catalana de Crítics d'Art i el Cercle Artístic de Sant Lluc\nHorari: Tardes, consulteu els horaris al programa.\nLloc: Cercle Artístic de Sant Lluc, C/Mercaders, 42, Barcelona.


Grues | EUSAB\nGestionem des de l’any 1.988 aquest servei de retirada amb grues dels vehicles que son denunciats pels Agents de la Policia Local i amb una estreta coordinació i treball realitzat pels nostres Inspectors Col·laboradors de Policia Local.\nEls vehicles retirats de la via pública,normalment son per infraccions de transit, encara que també es fan altra mena de serveis com, abandonaments, precintes per donar compliment a manaments judicials o d’altres organismes oficials, diligencies policials, robatoris, residus sòlids, etc. sent retirats al dipòsit municipal de vehicles de Sant Adrià de Besos, que també gestiona EUSAB.\nTambé es traslladen vehicles per restablir la circulació en accidents de transit o vehicles avariats, per manteniment i obres a la via publica, per actes oficials o esdeveniments especials, deixant-los a les mateixes localitzacions o el mes a prop possible.\nEls serveis es realitzen actuant com a element dissuasiu per evitar les infraccions i com a control de la indisciplina, corregint-la quan es produeixi, tot per donar compliment a les normes de circulació i d’estacionament establertes a les ordenances municipals.\nAmes, mitjançant la realització d’aquests serveis, es promou i fomenta l’educació vial entre tots els ciutadans, serveix per facilitar la mobilitat i donar millor fluïdesa al transit i seguretat vial als carrers, facilitant també mes espais per als vianants, la millora del paisatge urbà i l’aparcament a la nostre ciutat.\nPrincipals Tarifes de retirada vehicles amb Grues:\nImport Base Imposable\nBicicletes, Ciclomotors i Motocicletes o similars 56,20€\nTurismes i Furgonetes o similars Fins 1500 Kg. Tara 115,74€\nFurgonetes i Camions o similars De 1500 a 3500 Kg. Tara 142,60€\nFurgonetes i Camions o similars Mes de 3500 Kg. Tara\nPreu mínim de 396,69€ Segons cost\nEn els següents serveis que es detallen, la tarifa es redueix al 50%:\nEn el cas que la grua no hagi començat la marxa amb el vehicle arrossegat.\nPer immobilització del vehicle mitjançant procediment mecànic “Cepo”.\nPel trasllat de cada vehicle amb personal del Servei de la Grua o dels Agents de l’Autoritat.


TAC | recursos web | Pàgina 2\nArxiu de la categoria: TAC\nPublicat el 5 març 2018 per Emilia Alcaraz\nUs recomanen aquest reportatge del “30 minuts” emès per TV el dia ahir dia 4 de març.\nCliqueu a sobre de la imatge. per tal d’accedir al recurs:\nPublicat dins de Famílies, Professorat, TAC, Vídeos\t| Deixa un comentari\nAvatar amb Cartoonify\nPublicat el 18 gener 2018 per Emilia Alcaraz\nAl web de Cartoonify podràs realitzar el teu avatar en qüestió de minuts. De forma realment senzilla i totalment gratuïta podràs aconseguir crear un munt de personatges, sense necessitat d’instal·lar cap programa al teu ordinador. Fins i tot, podràs intentar que el teu avatar es sembli a la teva imatge.\nPublicat dins de Inicial, Mitjà, Superior, TAC\t| Deixa un comentari\nDisseny de tasques integrades amb les TIC\nPublicat el 6 gener 2018 per Emilia Alcaraz\nEn aquesta presentació Paz Gonzalo ens apunta les passes necessàries per tal de dissenyar tasques integrades amb les TIC.\nPublicat dins de Professorat, TAC, Tutorials\t| Deixa un comentari\nDocument Cyborg. De web a PDF\nPublicat el 16 novembre 2017 per Emilia Alcaraz\nA la web Document Cyborg podrem convertir qualsevol pàgina web a PDF o un document de text. Un cop introduïda l’adreça de la pàgina web que ens interessi i seleccionar el format final del document podrem descarregar-nos el document. A partir d’aquell moment podrem utilitzar-lo sense necessitat de connexió a Internet.\nTambé hi trobareu una opció que realitza el mateix però amb imatges.\nCliqueu a sobre de la imatges. per tal d’accedir al lloc web:\nPublicat dins de Professorat, TAC\t| Deixa un comentari\nPostal de Nadal animada\nPublicat el 13 novembre 2017 per Emilia Alcaraz\nSanta Yorurself és un web que ens permet crear una divertida postal animada amb la felicitar el Nadal als nostres familiars i amics de forma totalment gratuïta i sense necessitat de fer el registre. És tan fàcil d’utilitzar que fins els més petits podran fer la seva.\nCliqueu a sobre d’aquesta primera foto per accedir a l’aplicació.\nCliqueu a sobre d’aquesta segona foto per veure l’animació.\nPublicat dins de Inicial, TAC\t| Deixa un comentari\nRobòtica. DASH-DOT 2\nPublicat el 1 novembre 2017 per Emilia Alcaraz\nUs oferim la segona activitat de robòtica pensada per ser utilitzada amb els robots DASH i DOT, adreçada a l’alumnat de Cicle Inicial de primària, encara que també la podem fer servir amb alumnes més grans, com a introducció a l’ús d’aquests personatges. Amb aquest material, els nens i nenes podran conèixer els robots i les seves parts.\nAmb aquesta activitat, els nostres alumnes podran desenvolupar el pensament computacional.\nPodeu descarregar-vos el document des d’aquest enllaç o bé des de la carpeta Robòtica. Dash-Dot de la pestanya MATERIALS d’aquest mateix blog.\nPublicat dins de Inicial, Robòtica, TAC\t| Deixa un comentari\nUna bona companya de joc, la Bee-Bot\nPublicat el 23 octubre 2017 per Emilia Alcaraz\nAvui, us presentem la Bee-Bot una abelleta molt simpàtica amb la que els nostres alumnes passaran divertides estones aprenent.\nAmb aquest personatge podrem treballat el llenguatge direccional, girs, lateralitat i altres conceptes espacials bàsics, alhora que es comença a desenvolupar el pensament computacional.\nÉs un fantàstic recurs per a realitzar activitats basades en el currículum d’educació infantil, alhora fa possible l’aprenentatge significatiu basat en el joc. Amb alumnes més grans també és possible dissenyar activitats, com per exemple preparar la coreografia de o més abelletes.\nFunciona amb bateria recarregable que dura hores i hores.\nCada cop que premem un botó, els ulls de Bee-Bot fan pampallugues i sentim un so que ens confirma la instrucció. La Bee-Bot sempre avança o retrocedeix 15 cm i gira sobre si mateixa 90º. El botó de la X esborra la memòria per començar una nova seqüència; en cas contrari repetirà l’antiga seqüència i a continuació les noves instruccions. Realitza la seqüència pas a pas, marcant cada acció amb llum i so.\nLa Bee-Bot pot realitzar fins a 40 moviments.\nUs deixem, a continuació, la Guia de l’usuari:\nPublicat dins de Infantil, Jocs, Robòtica, TAC, TEA\t| Deixa un comentari\nRobòtica. DASH-DOT 1\nPublicat el 14 octubre 2017 per Emilia Alcaraz\nUs oferim la primera activitat de robòtica pensada per ser utilitzada amb els robots DASH i DOT, adreçada per a l’alumnat de Cicle Inicial de primària, encara que també la podem fer servir amb alumnes més grans, com a introducció a l’ús d’aquests personatges. Amb aquest material, els nens i nenes podran conèixer els robots, les seves parts i funcionalitats.\nPublicat el 11 octubre 2017 per Emilia Alcaraz\nUs presentem uns divertida parella de robots, en Dash i en Dot, amb la que els nostres alumnes podran iniciar-se en el pensament computacional.\nA la capsa trobareu:\nDos connectors de construcció LEGO\nEl kit ve amb dos robots, en Dash i en Dot. El primer és mòbil, mentre que l’altre és estacionari.\nLa part frontal d’en Dash conté un gran globus ocular compost per LEDs. Dash conté diversos sensors a la part davantera i posterior del cos. El cos també conté un altaveu, un petit botó d’alimentació i un port microUSB per carregar-lo. El cap té diversos botons, que podeu utilitzar per interaccionar-hi. A la part de sota, el Dash té dues grans rodes de goma i una roda petita que es mou 360 graus.\nDot és el robot estacionari. També té un gran “globus ocular” al capdavant. El seu cos també conté diversos sensors, un altaveu, un botó d’alimentació i un port microUSB. El seu cap conté 4 botons per interactuar amb ell. A la part inferior, el Dot té dos peus de goma per evitar que llisqui.\nEl primer pas per configurar els robots és descarregar l’aplicació per al vostre dispositiu. La guia d’inici ràpid us indica que visiteu https://www.makewonder.com/start des del vostre dispositiu. Si ho feu us dirigireu a la botiga d’aplicacions apropiada del vostre dispositiu.\nUna cop baixada i oberta l’aplicació, comença el procés de configuració. El primer pas, és unir els robots a través de Bluetooth. Un cop localitzats, mantingueu premuda la imatge, per unir-los amb el vostre dispositiu. El procés triga uns minuts.\nPublicat dins de Infantil, Inicial, Mitjà, Robòtica, Superior, TAC, Tauleta\t| Deixa un comentari\nBlockposters per crear pòsters fàcilment\nPublicat el 20 setembre 2017 per Emilia Alcaraz\nEl blog Blockposters ens ofereix la possibilitat de crear els nostres pòsters a partir, de qualsevol imatge en format .jpeg de forma gratuita i sense necessitat de registre.\nL’aplicació amplia la foto i la descompon en tants fulls com vulguem (a partir 5 cinc fulls és de pagament i també si volem eliminar la marca d’aigua). A continuació podem descarregar el fitxer .pdf i imprimir-lo. En enganxar els fulls, obtenim una imatge total de mida molt més gran.\nAquí us deixem un exemple amb aquesta imatge del Banc d’imatges lliures de Morguefile i el resultat amb els fulls del pòster.\nPublicat dins de Imatges, TAC, Tutorials\t| Deixa un comentari


Conviure amb el llop: un projecte europeu recupera els gossos de guarda per protegir els ramats del Pirineu - Món Sostenible\nConviure amb el llop: un projecte europeu recupera els gossos de guarda per protegir els ramats del Pirineu\nUn segle després d?haver-se extingit dels boscos catalans, el llop ha reaparegut, i amb ell han tornat els problemes de convivència amb els ramaders que sovint veuen com els seu bestiar és atacat. "Convirue amb el llop" mostra el procés d'adaptació que estan fent els pagesos de les zones afectades i el seguiment que s'està fent d'aquesta espècie protegida. La Representació de la Comissió Europea a Barcelona ha presentat aquest dijous "Conviure amb el llop" el segon documental de la sèrie que va estrenar la setmana passada que mostra diferents projectes europeus que s'estan duent a terme a Catalunya.\nEn aquest documental coneixerem el testimoni de Joan Farràs, Alain Guibert, Muriel Calbeoz i Josep Maria Colillas, ramaders de banda i banda dels Pirineus que han après aconvirue amb el llop; així com Natàlia Sastre, coordinadora del programa europeu LoupO a la UAB, Deborah Temple, responsable del projecte de gossos de guarda de la UAB, l’agent rural Gabriel Lampreave; i el responsable de depredadors de l’Oficina Francesa de Biodiversitat, Jean Nicolas.\nEls gossos de guarda\nAmb l’extinció del llop es va acabar també el costum de protegir els ramats. Ara que ha tornat a Catalunya cal recuperar la tradició dels gossos de guarda, un element clau per evitar els atacs del llop. El gos de protecció de ramat es considera el mètode més eficaç per protegir el ramat dels atacs per grans carnívors salvatges, per això el projecte “El gos de protecció de ramats: el millor amic de la ramaderia” cofinançat amb fons FEDER de la UE vol ajudar a formar nous gossos de guarda que puguin vetllar pels ramats i fomentar la convivència entre la ramaderia i el llop.\nEl seguiment de llop\nEl llop dels Pirineus és part del patrimoni natural d'Espanya, França i Andorra. El projecte europeu LoupO és un pla transfronterer per a la monitorització i el seguiment, especialment genètic, de les poblacions de llop i ós per tal de protegir i millorar la biodiversitat als Pirineus francoespanyols i al Principat d'Andorra. En el documental coneixem l’agent rural Gabriel Lampreave que fa el seguiment dels llops que arriben a Catalunya. Fa molts anys que n’estudia el comportament i coneix millor com seguir-los el rastre.\nLoupO, que compta amb un pressupost total de 1.250.109 €, està cofinançat al 65% pel Fons Europeu de Desenvolupament Regional (FEDER) a través del Programa INTERREG V-A Espanya-França-Andorra (POCTEFA 2014-2020), un programa europeu de cooperació territorial creat per fomentar el desenvolupament sostenible del territori fronterer entre els tres països.\nEnllaç al vídeo del documental Estratègia de la UE sobre la boidiversitat


d’agost 2011 | ssshhhhh... silencis\nUn home es va apropar a un monjo. Li va preguntar:\n- ¿Què és el que aprens d'ordinari en la teva vida de silenci?\nEl monjo estava traient aigua d'un pou i va dir al visitant:\n- Mira allà baix, en el fons del pou. ¿Què veus?\nL'home va mirar no va veure res.\n- No veig res, -va dir.\nEl monjo, després d'estar absolutament quiet durant una estona, va dir dir al visitant:\n- Mira ara. ¿Què veus en el pou?\nL'home va obeir i va respondre:\n- Ara em veig a mi mateix: l'aigua és el meu mirall.\nEl monjo li va dir:\n- Quan submergeixo la galleda, l'aigua es remou; ara, en canvi, l'aigua està tranquil·la. Aquesta és l'experiència del silenci: l'home es veu a sí mateix.\nAutor desconegut (almenys per mi)\nEls records no omplen la nostra solitud, com sol dir-se; ans, al contrari, la fan més profunda.Gustav Flauvert\nEntre les vores del dolor i del plaer flueix el riu de la vida. Només quan la ment es nega a fluir amb la vida o s’estanca en els vorals\nes converteix en un problema.\nFluir amb la vida vol dir acceptació;\ndeixar arribar el que ve\ni deixar anar el que se’n va.\nTu no ets el que succeeix,\nets a qui succeeix.\nSri Nisargadatta Maharjtraducció de Ventafocs\nA vegades costa acceptar el que arriba i deixar anar el que se'n va ... 4\nDe Sant Llorenç, les llàgrimes,\nels meus anhels s'emporten.\nNo són grans,\nabrigats per la nit,\nJuana María Larrañeta,\nIl·lustració d'Eulàlia Cornejo\nDesaprendre la guerra, realimentar el somriure, desfilar les pors, purificar la brisa. Anteposar el que és aliè, curar-se les ferides.\nDesconvocar l'odi, desestimar la ira. Refusar usar la força, envoltar-se de carícies. Reobrir totes les portes, rendir-se a la Justícia. Envoltar-se de carícies. Rehabilitar els somnis, penalitzar les presses. Indemnitzar l'ànima, sumar-se a l'alegria. Humanitzar els credos, assetjar cada mentida, endreçar la Terra, reinaugurar la Vida. Sumar-se a l'alegria, reinaugurar la Vida.\nJuana María Larrañetatraducció de Ventafocs\nAmor Dormit, fresc, Palazzo Pitti\nDormies, els braços em tendires i per sorpresa\nenvoltares el meu insomni. ¿Apartaves així\nla nit desvetllada, davall la lluna presa?\nEl teu somiar m’embolcava, somiat em sentí Jorge Guilléntraducció de Ventafocs\n... s'ha fet realitat?\nElls tenen raó aquella felicitat almenys en majúscula no existeix ah, però si existís en minúscula seria semblant a la nostra breu pre-solitud després de l’alegria la solitud després de la plenitud ve la solitud després de l’amor ve la solitud ja sé que és una pobre deformació però el cert és que en aquest durable minut un es sent sol en el món sense agafadors sense pretextes sense abraçades sense rancors sense les coses que uneixen o separen i en aquesta sola manera d’estar sol ni tan sols un s’apiada d’un mateix les dades objectives són com segueix hi ha deu centímetres de silenci entre les teves mans i les meves mans una frontera de paraules no dites entre els teus llavis i els meus llavis i alguna cosa que llueix així de trista entre els teus ulls i els meus ulls\nclar que la solitud no ve sola\nsi es mira per damunt de l’espatlla mustia de les nostres solituds\nes veurà un llarg i compacte impossible\nun senzill respecte per tercers o quarts\naquest percaç de ser bona gent.\ndesprés de l’alegria\ndesprés de la plenitud\nve la solitud\nperò què vendrà després de la solitud\na vegades no em sent tan sol\nmillor dit si sé que més allà de la meva solitud\ni de la teva un altre cop vos\nencara que sigui demanant-me a soles\nquè vendrà després de la solitud


bolet bike: 07/06/2009 TRIATLÓ SPRINT VILLA DE MADRID\nCollons, collons li estàs agafant gustet a això de nedar al WC Madrileny....diumenge però la cosa canvia del tot, espero que en Quim ens doni soport amb unes bombonetes d'oxigen. Mai he nedat tanta distància a mar obert així que espero no ofegar-me abans de tocar terra.\n8 de juny de 2009, a les 20:37\nHey xavalin! amb aquesta aigua que beus vols dir que no donaràs positiu a l'antipoding? jo que tu em faria un anàlisi...\n8 de juny de 2009, a les 23:31


Cultura Dorset - Viquipèdia, l'enciclopèdia lliure\nLes diferents cultures establertes a l'Àrtic entre els anys 900 i 1500\nLa cultura Dorset (també anomenada la Tradició Dorset) va ser una cultura paleoesquimal (500 aC - 1500) que va precedir la cultura dels Inuits a l'Àrtic d'Amèrica del Nord. S'ha definit en quatre fases, amb diferent tecnologia de caça i manufactura d'eines.\nEs van extingir cap a l'any 1500 i van ser desplaçats pels pobles Thule que migraren d'Alaska però una petita comunitat de la cultura Dorset (coneguda com els Sadlermiut) sobrevisqué fins a 1902-1903 a la Badia de Hudson.\nRestes de la cultura Dorset a Cambridge Bay, Nunavut\nLes llegendes dels inuits els consideraven gegants i els anomenaven Tuniit (singular Tuniq) o Sivullirmiut (Primers habitants).\nEs va descobrir la cultura Dorset el 1925 amb artefactes trobats a Cape Dorset, a Nunavut que eren molt diferents dels artefactes dels inuit.\nA Wikimedia Commons hi ha contingut multimèdia relatiu a: Cultura Dorset\n"In the bones of the world" Arxivat 2005-03-28 a Wayback Machine., Nuntsiaq News\nObtingut de «https://ca.wikipedia.org/w/index.php?title=Cultura_Dorset&oldid=27380840»


susana tornero » Blog Archive » Contes de Barcelistan\nContes de Barcelistan\n29/05/2010 - blog\nPotser algú es pensarà que Barcelistan és una regió perduda d’Àsia Central. I no va massa errat. Perquè Barcelistan, regió ignota sorgida un 28 de gener de 2010 de la mà de l’Associació Amu Daria, el conformen persones que han trepitjat aquelles terres, hi han nascut, o bé, com en el meu cas, les han somiades.\nEl proper dijous dia 3, Barcelistan tornarà a existir, i gràcies a aquest punt de trobada, sorgiran els contes. Potser n’hi hagin de balotxis, mongols, perses, pakistanesos… Això ho dictarà el moment, la direcció del vent i la gent que vigui fins al Bar Soho, que farà de caravanserrall, on s’aplegaven els viatgers de la Ruta de la Seda, per descansar, compartir aigua i menjar i escoltar històries.\nContes de la Ruta de la Seda, a càrrec de Susana Tornero\ndijous 3 de juny a les 21h\nCarrer Vallespir, 18, prop de l’Estació de Sants


El circuit ebrenc de canicròs 2018-2019 posa punt final aquest diumenge al VI Canicròs d'Amposta | La Plana Ràdio\nEl circuit ebrenc de canicròs 2018-2019 posa punt final aquest diumenge al VI Canicròs d’Amposta\nLa temporada de curses amb gossos a les Terres de l’Ebre, acaba aquest diumenge amb el VI Canicròs d’Amposta Temps de Terra. Una prova que gairebé ja té assignat el podi masculí, i que decidirà la classificació femenina.\nLa cursa ampostina transcorrerà pels entorns de la Vall del Cabiscol -un espai ideal per als gossos-. Els corredors i les seves mascotes hauran de completar un recorregut de 8 km i 200 m de desnivell positiu per pistes i senders.\nL’últim canicròs decidirà la classificació general femenina, la qual està molt disputada: la lidera Carme Torta (Canicrossers de l’Ebre) amb 195 punts, la segueix Marga Abella (Club BTT Montbike) amb 188 punts, i Gina Brull Albiol (TR Cabrafeixet El Perelló) també amb 188. La masculina, en canvi ja està gairebé decidida: la lidera el planer Aitor Tomàs (SudActiu) amb 266 punts. El segueix Agus Juan-Camps amb 194 punts, i Joel Marmol (Agrupació Excursionista Alcanar) és tercer amb 192 punts.\nEl líder de la classificació, Aitor Tomàs afirma sentir-se satisfet per la temporada i encara aquesta cursa, tranquil: “la cursa es prepara bastant bé perquè he tingut temps d’entrenar i intento dedicar més temps per preparar al gos. Quedant entre els cinc primers asseguro la primera plaça a la lliga i està molt bé”.\nAitor Tomàs i el seu gos Rey han disputat les tres curses anteriors quedant primers al 9è Canicròs de Masdenverge, tercers al 2n Canicròs de l’Aldea, i segons al 12è Canicròs les II Torres de Campredó.\nhttps://laplanaradio.cat/wp-content/uploads/2019/03/previa-canicros.jpg 322 689 Josep http://laplanaradio.cat/wp-content/uploads/2015/09/logoemissora_carregant-300x157.png Josep2019-03-15 14:43:322019-03-15 14:43:32El circuit ebrenc de canicròs 2018-2019 posa punt final aquest diumenge al VI Canicròs d'Amposta\nSanta Bàrbara proposa l’impuls d’una via verda circular pel Mo... El Santa Bàrbara es juga aquest dissabte situar-se en les primeres posicio...


La Generalitat confirma que Valls ha fet una entrevista a una ràdio que emet il·legalment\nLa Super 96.6 no té llicència per emetre per l’FM i, per això, fa temps que els han obert un expedient informatiu\nLa Generalitat confirma que Valls ha concedit una entrevista a una emissora de ràdio que emet de manera il·legal. // EFE - Quique García\nActualitzada el 09-01-2019 14:18\nL’entrevista de Manuel Valls a La Super 96.6\nEn aquesta entrevista a La Super 96.6, Manuel Valls ha aprofitat per fer-s’ho venir bé per parlar de Catalunya.\nHo veiem a tot arreu: als EUA, el Brasil, Rússia, però també a Itàlia, França... i, aquí, ho veiem a Andalusia. El supremacisme, el racisme, el populisme i la demagògia estan guanyant terreny i eleccions\nManuel Valls alcaldable a Barcelona\nAquí també a Catalunya el supremacisme, perquè quan li dius a algú que ‘és una bèstia espanyola’ o li dius a Inés Arrimadas que ha de tornar al seu país, a Andalusia, o a Manuel Valls, que ha nascut a Barcelona, que és espanyol i que ha de tornar a França\nAixò ho diu gent com la senyora De Gispert, expresidenta del Parlament català, i el mateix líder de Vox, gent diferent però que diu la mateixa cosa. Això és racisme i s’ha de tenir en compte, és molt perillós\nReaccions a les paraules de Manuel Valls en el discurs de Marc Artigau\nTot plegat després de la clatellada de l’exconseller de Cultura, Lluís Puig, a Manuel Valls en declaracions a l’ACN.\nSi a algun senyor li molesta el que es pot dir perquè no suporta la llibertat d’expressió, que se’n vagi a sopar a casa i que calli, per decència, per vergonya.\nAquest senyor ha estat representant d’un país on el lema és ‘Fraternitat, llibertat, igualtat i justícia’; la República Francesa. Si ha oblidat aquests valors, jo no el vull al meu país\nTeresa Cunillera també ha parlat de Manuel Valls i ha explicat com va viure l’emprenyada del candidat de Ciutadans a l’alcaldia de Barcelona en l’entrega dels premis Josep Pla i Nadal de literatura arran del discurs de Marc Artigau , que va denunciar l’existència de presos polítics i d’un govern legítim a l’exili.\nHo va dir passant pel meu costat. Jo estava dreta, va passar pel meu costat i va dir alguna cosa així: ‘No sé como permites esto’. Però ell va continuar caminant. No vaig tenir opció a reaccionar. Estem parlant d’un discurs d’un guardonat, que no comparteixo, però sembla que fer ostentació d’aquestes coses, segurament és per altres derivades\nTeresa Cunillera delegada del govern espanyol\nEstem en un procés de precampanya, de marcar posicions. No es va dirigir a mi directament, va fer el comentari passant pel meu costat. Segurament no volia tenir la conversa, segurament volia dir que ho havia dit\n07-01-2019 09:35 GALA LITERÀRIA\nValls s’indigna amb el discurs d’Artigau en què feia referència als “presos polítics”\n07-01-2019 14:46 ‘EL MÓN A RAC1’\nArtigau, sobre Manuel Valls: “No sé qui és aquest senyor; del mercat d’hivern del PSG no hi entenc”


Ghana s’industrialitza. Vols formar part d’aquest creixement?. ACCIÓ - Agència per la competitivitat de l'empresa Agenda. ACCIÓ - Agència per la Competitivitat de l'Empresa\nGhana s’industrialitza. Vols formar part d’aquest creixement?\nACCIÓ et convida a conèixer les oportunitats per a les empreses industrials catalanes a Ghana, una de les economies africanes que ha experimentat un creixement més ràpid en els últims anys. Vine i t'informarem de les actuacions 2018 per introduir-te al mercat ghanès amb èxit.\nLa sessió està dirigida a empreses de l’àmbit dels sistemes industrials, la maquinària, l'enginyeria, els processos o la tecnologia, dins dels sectors agroalimentari, o embalatge, o foodprocessing, entre d'altres. Les oportunitats actuals detectades a Ghana estan orientades a empreses que ja tinguin una certa experiència exportadora.\nUna empresa de l’àmbit dels sistemes industrials, la maquinària, l'enginyeria, els processos o la tecnologia, dins dels sectors agroalimentari, o embalatge, o foodprocessing, entre d'altres.


Emocions i reivindicació en el centenari del concert de Sant Esteve de l'Orfeó\n'El Cant de la Senyera' ha tancat l'actuació dels cantaires, entre els quals aquesta vegada hi havia el Cor de Cambra del Palau. Han sortit les estelades entre el públic i a l'escenari\nARA / ACN Barcelona 26/12/2013 21:23\n260x366 Artur Mas, durant 'El cant de la senyera' / JORDI BEDMAR Artur Mas, durant 'El cant de la senyera' / JORDI BEDMAR\nL'emoció artística i la reivindicació nacional han tornat a fondre's aquest dijous al Palau de la Música en el concert de Sant Esteve de l'Orfeó Català, que avui feia cent anys.\nPer a aquesta ocasió especial hi havia la novetat de veure actuar el Cor de Cambra del Palau, de cantaires professionals, en la mateixa actuació que la resta.\nAmb un Palau ple de gom a gom, l'emoció ha esclatat del tot quan ha arribat l'hora del 'Cant de la senyera' i han aparegut una multitud d'estelades, entre el públic i també a l'escenari. També s'hi han vist dos 'Sí': dos jocs de lletres –una S i una I retallades, blanques i de dimensions considerables–, que alguns dels cantaires sostenien a les mans, en al·lusió al 'Sí' a la independència. Es pot veure en l'enregistrament complet del concert que ha fet TV3, a partir del minut 1.40. Acabada la cançó, segon himne de Catalunya 'de facto', assistents i cantaires han cridat consignes a favor de la independència.\nRàpidament la xarxa s'ha omplert d'imatges del moment i comentaris, amb tuits d'espectadors anònims però també de personatges de la classe política, com ara l' eurodiputat de CiU Ramon Tremosa. L'escena havia estat contemplada també ple president de la Generalitat, Artur Mas, que apareix en una imatge que el seu cap de premsa, Joan Maria Piqué, ha penjat a Twitter.\nLes emocions del concert, però, no han estat només aquestes. Els Amics de les Arts, per exemple, s'han mostrat emocionats pel fet d'haver sentit versionada la seva cançó 'Louisiana'.


Cristiano Ronaldo, amb quatre dels seus fills i Georgina | @cristiano\nEl futbolista portuguès Cristiano Ronaldo ha estat recentment la trista notícia de l’actualitat del món del futbol, ja que ha anunciat la mort del seu fill que tot just havia acabat de néixer. El nadó, que encara no tenia nom, era el bessó d’una nena que, afortunadament, sí que ha nascut sana i estàlvia. Així doncs, Cristiano Ronaldo i la seva actual parella, Georgina Rodríguez, han ampliat la seva família amb una nova criatura, la qual, com ells mateixos han explicat, els “omple d’esperança” en un moment tan complicat com el que estan vivint. Però, més enllà d’aquesta nena, de la qual encara no n’ha transcendit el nom, quins són els altres fills de Cristiano Ronaldo?\nCristiano Ronaldo Jr., l’hereu\nEl fill més gran de Cristiano Ronaldo, el primer a néixer, porta el seu mateix nom i es coneix com a Cristiano Ronaldo Jr. Té onze anys i no se sap qui és la seva mare, ja que és un aspecte que el futbolista portuguès sempre ha volgut mantenir en secret. De la mateixa manera que el seu pare, també juga al Manchester United i s’ha fet famós per celebrar els gols amb el ritual característic de CR7.\nEva i Mateo, els primers bessons de CR7\nL’any 2017 Cristiano Ronaldo va tenir bessons. Són Eva Maria Dos Santos Ronaldo i Mateo Ronaldo i tampoc se sap qui és la seva mare, ja que són fruit de la gestació subrogada, és a dir, un ventre de lloguer. La identitat, doncs, de la dona que va parir aquestes dues criatures és desconeguda.\nCristiano Ronaldo i Georgina Rodríguez, amb quatre dels seus fills | @cristiano\nAlana, la primera filla amb Georgina\nEl mateix 2017, Cristiano Ronaldo va tenir la seva primera filla amb la seva actual parella, Georgina Rodríguez. La nena, que actualment té quatre anys, és Alana Martina dos Santos Aveiro. No va ser fins a finals de 2021 que la Cristiano i Georgina van anunciar que tornaven a esperar un fill i que en aquesta ocasió tornaven a ser bessons. Ara bé, com s’ha conegut recentment i ja s’ha comentat amb anterioritat, només ha pogut sobreviure una de les dues criatures i ara la parella ha de superar aquest moment tan complicat.\nCristiano Ronaldo Futbol Juventus de Torí Manchester United Mort Reial Madrid


Compte enrere pel cap de setmana jove de la Joventut Solsonina | Nació Solsona\nCompte enrere pel cap de setmana jove de la Joventut Solsonina\nEl proper dissabte 25 de juliol a la Plaça U d'octubre i amb aforament limitat de 100 persones\nper Redacció , Solsona, 19 de juliol de 2020 a les 21:12 |\nCom cada estiu, i ja en fa un bon grapat, Joventut Solsonina ha programat una nit a la fresca amb música en directe i un sopar popular.\nAquesta és l'essència del Cap de Setmana Jove 2020 que arriba carregat d'il·lusió i ganes de fer passar una bona estona sense oblidar en cap moment que enguany és un estiu diferent i, per tant, es garantiran totes les mesures de seguretat perquè els joves puguin compartir una vetllada excepcional sense cap mena de problema.\nLa vetllada s'adaptarà a la normativa i a la situació, l’esdeveniment acabarà a la 1:00 i l’aforament serà de 100 persones, tots, a la Plaça de l'U d'octubre. Ja es poden encarregar la taula al correu soparjove2020@gmail.com.\nS'iniciarà amb un sopar a càrrec de cuinem per a tu molta teca, que oferiran un menú de fideus, botifarra amb xips i flam.\nTambé hi haurà una alternativa per totes aquelles persones que no puguin ingerir algun dels aliments. Només caldrà comunicar-ho via correu (soparjove2020@gmail.com)\nSeguidament hi haurà animació i el gran bingo, on la participació popular garantirà que tothom ho passi molt bé plegats! Al gran bingo es podrà guanyar dues nits a la casa rural La flaquesa de Navès per a tota la colla o família, salts elàstics a la Llosa del Cavall amb bungee.cat , un sopar al Bar Castell per a dues persones, consumicions a la barra...\nI, a continuació, serà el torn dels solsonins The Velcros i Marc Anglarill que posaran la música fins a la una de la nit.\nLes entrades (sopar+bingo+concert) tindran un preu de 12€.\nFires i festes, Joventut Solsonina, Marc Anglarill, The Velcros\nPer També he estat jove el 25 de juliol de 2020 a les 13:04\nNi els joves ho fan tot malament. Ni els adults ho fan tot bé. Hi ha joves i joves i hi ha adults i adults. Joves que aneu al sopar, us toca demostrar que ho sabeu fer bé. Gaudiu amb prudència!\nPer Orellut el 22 de juliol de 2020 a les 00:59\nAquest és el camí. Solsona te una població relativament petita, amb una mica d'esforç, entre Sant Jordi, Font de la Mina, Revetlla i Joventut aconseguirem contagiar-nos tots en un parell de setmanes. Després ja no caldrà patir-hi més mentre duri la immunitat. Per la Festa Major podem repetir i així mantenim les cèl·lules T alerta. Molt bé!!!\nPer Martí. el 21 de juliol de 2020 a les 17:17\nQuina mania teniu en criticar-ho tot sense saber les estrictes mesures de control que hi hauran, l'intenció sempre és criticar el jovent. La revetlla on la mitjana de edat es molt elevada i per tant de risc no en dieu res ni ho critiqueu però bueno d'això se'n diu hipocresia.\nPer Gel el 20 de juliol de 2020 a les 21:33\nNosaltres els ciutadans ens posem la mascareta quant ho vau demanar doncs ara li toca a l.ajunrament i la joventut solsonina esta a l.altura de les circumstàncies i anular aquesta fesra\nPer Pauet el 20 de juliol de 2020 a les 18:05\nMentre arreu de Catalunya s'estan suspenent totes les festes majors, i moltes ja del mes de setembre, a Solsona com si res! Hi han pobles que des de temps immemorials s'ha fet la festa major cada any, sense fallar-ne cap, ni per la guerra civil, i enguany, i totalment a contracor dels seus habitants i dels seus dirigents polítics, han actuat amb la responsabilitat que es mereix l'ocasió i han estat d'acord que aquest any no hi hauria d'haver festa major, repeteixo: a contracor però amb responsabilitat. A més d'una d'aquestes festes no si arreplegaria tanta gent com la que hi haurà dissabte en aquesta festa, és per això que no puc entendre que a Solsona, tan l'alcalde, com el regidor de joventut, com la regidora de cultura siguin tan frescos.\nPer solsoni el 20 de juliol de 2020 a les 16:58\nuna fela primera festa que es fa a solsona despres de tot el confinament i a sobre l'alcalde esta d'acord a fer-la? despres surtira queixan-se com sempre, no tenim prou suficient amb la famosa foto q corria per totes les xarxes social i diaris inclos el periodico de catalunya? com es note que els politics es quedaran a casa i el jovent sortira, a mes a mes es el primer dia de revetlles hem sembla aixi q solsona estara a peta per els carrers diumenge el solsones estara confinat i tots estaran tancats a caseta\nPer Anònim el 20 de juliol de 2020 a les 16:40\nSr. alcalde, no cal que digui més que si a Solsona hi han hagut pocs casos de COVID ha estat gràcies a les mesures preses per vostè, si no n'hi ha hagut més o si no n'hi hauran més, serà ben bé per casualitat. Res de lamentacions si passa algo, allà la consciència de cadascú, i vostè de la seva\nPer Jovent el 20 de juliol de 2020 a les 14:05\nUna festa que sentint molt per tothom però crec que és una festa que aquest any sobra Diumenge sortirà l.alcalde i demana que tothom es porti bé i haurà permès una festa amb adolescents que el principi tot anirà bé però el cap de 2 hores tothom sap que no No demaneu el que vosaltres permeteu No hi haurà distàncies ni mascaretes siguem tots responsables i no fem festes ni inciten a fer una festa que no es ilegal que tothom sap hora i lloc\nPer Anònim el 20 de juliol de 2020 a les 01:03\nAixò és una broma, no? Només fem que sentir que es suspenen concerts, obres de teatre, les barbenes, festes majors,... el mateix Centre Sanitari ens aconsella mil mesures com la de no fer grans reunions i a Solsona es permet una festa pel jovent? Inicialment les mesures segur que hi seran, però al cap de poca estona ningú se'n recordarà


«M'identifico amb una literatura de proximitat, que provoqui empatia» | NacióGranollers\n«M'identifico amb una literatura de proximitat, que provoqui empatia»\nEntrevista a Marc Moreno, editor de Llibres del Delicte, una nova editorial de gènere negre que comença amb la publicació de dos primers títols, ‘Independència d'interessos’ i ‘Coll avall’\nper Esteve Plantada , 12 de desembre de 2013 a les 00:01 |\nMarc Moreno, editor de Llibres del Delicte, davant la sala Tarafa de Granollers Foto: Esteve Plantada\nCatalunya és un país on la novel·la negra sempre ha tingut una gran acollida. A més, no només pot dir que gaudeix d’un bon número de lectors i d’adeptes, sinó que ara pot presumir de la iniciativa d’editorials valentes que volen dir la seva, i en català. És el cas de Llibres del delicte, una nova editorial que és encapçalada per Marc Moreno, editor i també escriptor. "La filosofia és publicar només obres d'autors catalans que tractin temes propers a la nostra realitat", afirma Moreno. "Per a què ens entenguem, res d'assassins en sèrie ni de polis borratxos", dos clixés que provenen d’altres tradicions allunyades de la nostra realitat més immediata. "A Llibres del Delicte ens interessen més temes com la independència, els desnonaments, la crisi, la corrupció o l'atur". És a dir, allò que ens passa a nosaltres, i que trobem en el dia a dia.\nA partir d’aquesta premissa, l’editorial ha iniciat el seu camí amb la publicació dels dos primers títols: 'Independència d'interessos'–que és obra, justament, del mateix Marc Moreno– i 'Coll avall'. De fet, la iniciativa de crear una editorial va estretament lligada a l’experiència de Moreno com a autor. "Amb la primera novel·la vaig quedar una mica decebut, perquè l’editorial no em va donar massa suport", recorda, per afegir que "si ets un autor novell et quedes als llimbs, necessites competir amb grans coses". Després d’aquell primer contacte en el món editorial, Moreno va fer números i va decidir que tiraria endavant el seu propi projecte. "Tinc experiència en el camp de l’edició de revistes corporatives, i això m’ha fet estar en contacte amb impremtes i dissenyadors i conèixer, al capdavall, una mica el món editorial".\nPassió per la novel·la negra\nCom a lector, Marc Moreno és un gran aficionat a la novel·la negra. "A Barcelona hi ha un grup de gent que ens movem per aquest món i, amb el temps, vas fent amistat i contactes". Això el va fer adonar que calia tenir una editorial que apostés per això, "i que es preocupés pels temes d’aquí i per l’escriptor català". Però, en els darrers temps, a Catalunya hi predomina, sobretot, el tema escandinau i americà. "Jo m’identifico amb una literatura més de proximitat, que provoqui empatia amb el lector". Per desgràcia, aquí tenim molts temes a desenvolupar: la corrupció política, els desnonaments, la crisi, l’atur, el poder dels bancs o les preferents. "I no tenim detectius. I els mossos, quan acaben de treballar volen a anar a casa. El nostre estereotip seria de més treball psicològic que d'altres tradicions del gènere".\nUn bon exemple en són les dues primeres novel·les que inauguren Llibres del Delicte. La primera, 'Independència d’interessos', la signa ell mateix. "És una crítica a la problemàtica de corrupció que hi ha ara a Catalunya, plena de tripijocs polítics que no sabem que passen però si que tenim la sensació que estan passant". La novel·la és un thriller que intenta reflectir el joc polític. "Volia demostrar que al voltant de la independència també passen moltes altres coses". També pretenia defugir de l’estereotip del 'personatge central' que es menja tota la novel·la. "Per això he fet dos policies, que porten el pes de la investigació, però en paral·lel". Moreno afegeix que "la literatura és per entretenir i ha de fer que el llibre sigui atractiu pel lector".\nDe moment, l’editorial va molt bé, i ja té a punt els tercer i quart volums. "El tercer és un recull de relats d’escriptores de gènere negre en català, amb noms tan interessants com Teresa Solana, Margarida Aritzeta o Núria Cadenes. Volem reivindicar la figura de l’escriptora de gènere dona". I el quart és una novel·la de Sebastià Benassar, reconegut novel·lista del gènere. Un catàleg que s’amplia amb obres i noms de qualitat i que, a més, aposta per continguts arrelats a la nostra immediatesa. No dubteu que l’aposta per Llibres del Delicte és una bona aposta per llegir en català bones novel·les que enganxen i que tenen moltes coses a dir.\nMarc Moreno aposta per explicar coses arrelades a la realitat del país Foto: Esteve Plantada\nPlomes orientals, llibres, gènere, independència, Marc Moreno, Llibres del delicte, novel·la negra


Puig es confessa monàrquic davant el "malson" d'una república d'Aznar o Bono\nEl conseller d'Interior desitja que la monarquia "aguanti" fins que Catalunya sigui independent\n1 min. Barcelona 29/12/2011 11:23\nEl conseller d'Interior, Felip Puig, s'ha confessat avui monàrquic, encara que només sigui per evitar els "malsons" d'imaginar una república presidida per José María Aznar o José Bono. El seu desig, doncs, és que la monarquia aguanti fins que Catalunya sigui independent.\nEn una entrevista a l'emissora COMRàdio, Puig, un dirigent de CDC que sempre ha presumit del seu sobiranisme, ha parlat sobre el paper de la casa reial i s'ha definit com un "monàrquic convençut", encara que només per "interessos nacionals".\n"Tinc malsons quan algun republicà convençut, a qui respecto, em diu que hem d'abolir la monarquia espanyola i instaurar la república espanyola, perquè aleshores el meu dilema seria escollir entre Aznar i Bono, i llavors m'aixeco demanant que la monarquia aguanti fins que Catalunya sigui independent", ha subratllat.


Societats i autònoms. Quins impostos es poden ajornar? • Serveis d'assessoria i gestoria.\nSocietats i autònoms. Quins impostos es poden ajornar?\nTant autònoms com empreses només poden demanar l’ajornament dels pagaments fraccionats d’IRPF (models 130 i 131), de l’Impost de Societats (model 200), de la Renda (model 100) i de l’IVA (model 303), aquest últim amb uns condicionants específics. Les condicions i diferents situacions s’expliquen a continuació.\nDes de l’aprovació del Reial Decret Llei 3/2016, tant els autònoms com les societats poden ajornar el pagament dels següents models:\nPagaments fraccionats d’IRPF (models 130 i 131)\nImpost de Societats (model 200)\nIRPF – Renda (model 100)\nIVA (model 303) *\nPer tant, queda expressament prohibit aplaçar els impostos en que actuem com a retenidors (models 111 -retencions de treballadors i professionals-, 115 -retencions de lloguer- i 123 -retencions de capital mobiliari-) o els pagaments a compte de l’Impost de Societats (model 202). Alhora, cal tenir en compte que l’Administració podrà denegar la concessió de qualsevol ajornament si existeixen altres deutes en període executiu d’un import superior als 600 euros.\nPer altre banda, cal tenir en compte els següents condicionants:\nCaldrà tenir en compte l’import global del deute pendent amb hisenda:\nSi el deute és inferior a 30.000 euros:\nEs tramitarà mitjançant un procés automatitzat.\nS’aplicarà un interès del 3,75% de l’import a liquidar, segons els dies que s’aplaci el pagament.\nEl període màxim d’aplaçament serà de 12 mesos per a autònoms i de 6 mesos per a societats.\nSi el deute és superior a 30.000 euros:\nCaldrà aportar aval bancari o garantia hipotecaria.\nS’aplicarà un interès del 3,00% de l’import a liquidar, segons els dies que s’aplaci el pagament.\nEl període màxim de l’aplaçament serà de 36 mesos, a valorar segons les garanties aportades.\nEl fet d’incomplir algun dels ajornaments concedits suposarà un recàrrec del 20%.\n* Aplaçament de l’IVA (model 303):\nNomés es podran aplaçar aquelles liquidacions d’IVA que facin referència a quotes d’IVA no cobrades.\nÉs a dir, es podrà ajornar la diferència resultant entre l’import final de la liquidació d’IVA (és a dir, l’IVA que resultaria a ingressar) menys l’IVA efectivament cobrat de les factures emeses.\nA mesura que es vagin cobrant les factures que estaven no cobrades, independentment dels terminis concedits, hi ha un termini de 10 dies per a pagar la quantitat d’IVA repercutit de la factura cobrada.\nTot i així, per a qualsevol dubte o per a altres solucions d’ajornament financer d’un impost, pots contactar amb nosaltres i buscarem la millor solució per a la teva situació.


Un acord que salva a Cameron i fa la UE una mica més dèbil\nEl pacte per evitar el ‘Brexit’ ofereix com a gran cessió endurir les condicions als immigrants\n3 min. 21/02/2016 00:00\nEncara no han votat i els britànics ja han començat a canviar la identitat de la Unió Europea. No és la pressió del primer ministre David Cameron per renegociar la relació del Regne Unit amb la UE, sinó les concessions de Brussel·les les que millor retraten el moment que viu la Unió. El pacte de divendres a la nit -aconseguit, com sempre, després d’hores de retard, negociacions encallades i contrapartides als socis més reticents-és fruit de la debilitat, d’una idea d’Europa que s’allunya de l’esperit de la seva fundació, d’una política i d’uns lideratges espantats davant la incertesa. Malgrat que el president del Consell Europeu, Donald Tusk, va sortir a anunciar un acord “sense glamur però sense concessions sobre els valors fonamentals d’Europa”, els Vint-i-vuit han acceptat ampliar i reforçar una Unió “a la carta”. L’escenificació d’aquesta cimera i de l’acord final no només retrata un Regne Unit disposat a replantejar-se quin ha de ser el seu lloc a Europa i al món, també diu molt dels valors d’una Unió que, finalment, ofereix a Downing Street, com a gran concessió, endurir les condicions per als immigrants, fins i tot per als immigrants comunitaris.\nCameron necessitava una coartada prou sòlida per començar la campanya a favor de continuar a la UE. Però encara li queda el més complicat. Quatre mesos de divisions, de polarització del país i de lluita interna al seu propi partit. El primer ministre britànic sempre ha sabut que fora de la UE hi fa fred. Precisament va ser aquest sentiment de marginalitat el que el va empènyer cap a aquesta consulta de resultat tan incert. Cameron no ha pogut pair que les decisions més trascendentals i transformadores d’aquesta Unió Europea s’hagin pres, els últims anys, al si de l’eurozona i, últimament, entre els països de Schengen. Aquest ha sigut el gran malestar britànic: veure’s fora del nucli dur d’una Unió a la qual volen seguir “associats” però sense ser “absorbits”, en paraules de Winston Churchill. El text de l’acord deixa clar que aquesta “unió cada cop més integrada” no serà la del Regne Unit, proclamava Cameron després de la cimera. Tampoc ho ha estat durant aquests primers 40 anys de pertinença a la UE.\nEl 23 de juny, però, quan els britànics votin si estan per l’ in o per l’ out d’Europa, en realitat estaran decidint sobre el futur de dues unions. La del Regne Unit, on escocesos i gal·lesos insisteixen que ells no pensen abandonar el club comunitari, i la d’Europa, perquè passi el que passi en el referèndum, res tornarà a ser igual per als Vint-i-vuit. L’Europa euroescèptica que seu a la taula de negociacions del Consell -i que no és ni molt menys només la britànica- sap que la UE és avui una mica més dèbil.\nL'alcalde de Londres farà campanya pel Brexit\nGuia (didàctica) per entendre el 'Brexit'


Ruleta de xat de registre - VÍDEO XAT de l'Amor en línia!\nLa inscripció tindrà lloc a partir d'un set décembres\nRem Al Habsheim, ministre de Cooperació internacional de la unió dels Emirats àrabs, mentre que en una visita a l'IMA propers cursos de formació del semestre es realitzaran, des unum al març, un tres juilletsLa inscripció en el curs intensiu de dos-dos-dos-sis octobres actualment obert. Que es tancarà el dijous en un vuit octobres portar a terme. L'Institut del món àrab ofereix cursos en àrab clàssic i dialectals de l'àrab: algèria, egipte, marroc, síria-líban L'àrab literal es distribueixen en tres nivells diferents que van des de la Llum de Pa del MECR i s'ofereixen: Tots els cursos estan alineats amb el CEFR de la següent manera. Clicant a sobre de cada curs, se us dirigirà al seu programa. Si vostè mai ha fet un curs a la IMATGE, vostè ha de, abans de registrar, comproveu el nivell de la presa de la prova de nivell literal de l'àrab és la llengua oficial, comuna a tots els països àrabs: és utilitzat per més de quatre-cents milions de persones a tot el món. És el llenguatge de l'escriptura (premsa, la literatura.), però també s'utilitza per via oral, en els mitjans de comunicació, en situacions de canals oficials de comunicació, formal i sostingut en el temps, i en qualsevol conversa que té lloc entre els parlants de l'àrab que no parla el mateix dialecte. Dialectals de l'àrab és la llengua de comunicació comuna en els diferents països àrabs.\nHi ha tres grans famílies de dialectes: el Magrib, l'Orient mitjà i el Golf. L'Institut del món àrab ofereix cursos en àrab clàssic i l'àrab dialectal: algèria, egipte, marroc, síria-líban, així que Vostè pot triar el llenguatge que s'adapti millor als vostres desitjos o els vostres objectius d'aprenentatge. Elecció de: clàssica àrab, àrab dialectal, egipte, el nord d'àfrica o síria-líban. Horari: de dia i de nit durant la setmana, així com els dissabtes al matí. Per a més detalls, vegeu la planificació de l'obertura de la inscripció.\nCost de tres hores de formació: l'IVA inclòs per a les persones de quatre cinc HT cinc quatre TTC per a empreses intensius cursos estan organitzats durant les vacances escolars a París.\nLa programació anual serà publicat en el mes de gener aquí.\nCada curs es realitza en petits grups de cinc a dues persones, en els locals de l'Institut del món àrab. Aquest enfocament únic, aclamat per la nostra els alumnes, assegura una òptima d'aprenentatge: dinamisme, varietat d'accents, maneres de fer, de personalitats que, Segons les seves preferències, els participants podran dinar en un dels menjadors de la IMATGE o en el barri, que ofereix àmplies oportunitats per a tots els gustos i totes les butxaques. Cost de tres hores de formació: l'IVA inclòs per a particulars, quatre, cinc HT, o cinc-quatre IVA inclòs, per a les empreses. Com per a tots els cursos per adults, l'estudiant en pràctiques targeta permet beneficiar-se de diversos avantatges de la IMA. Centre de llengua i civilització àrab de referència, Dades moll, i la formació pot ser recolzat per la CPF. Per a la validació de la formació, que està d'acord a subscriure's a qualsevol de les avaluacions en àrab inscrita en el RNCP (Registre Nacional de Professionals de Certificacions): Evlang (a qualsevol nivell) o DCL (per a un nivell intermedi dos com a mínim).\nOn a Conèixer Local Noies - Dubai Fòrums\nArabských video chat na Stiahnutie Zadarmo pre Windows\nxat de vídeo amb les noies de anys entrant llocs de Cites parella de vídeo de Cites vídeo xat de lliures xat de vídeo Chatroulette la ruleta de xat en línia sense xat gratis la ruleta de xat en línia amb el telèfon la ruleta de xat sense anuncis els xats de vídeo de difusió gratuïta